ธปท.เตือนนำธนบัตรที่ระลึกไปถ่ายสำเนาผิดกฎหมาย
ธปท.เตือนนำธนบัตรที่ระลึกเฉลิมพระเกียรติพระเกียรติในหลวงรัชกาลที่9ไปถ่ายสำเนาเข้าข่ายผิดกฎหมาย
15 พ.ย. 2559

ธปท.เตือนนำธนบัตรที่ระลึกเฉลิมพระเกียรติพระเกียรติในหลวงรัชกาลที่9ไปถ่ายสำเนาเข้าข่ายผิดกฎหมาย
ธนาคารแห่งประเทศไทย (ธปท.) แจ้งว่า ตามที่ได้จัดพิมพ์และออกใช้ธนบัตรที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสจัดงานฉลองสิริราชสมบัติครบ 60 ปี ตั้งแต่วันที่ 9 มิ.ย. 2549 เป็นต้นมานั้น ธปท.ขอเรียนให้ทราบว่า ธนบัตรที่ระลึกเฉลิมพระเกียรติพระเกียรติพระบาทสมเด็จพระปรมินทรมหาภูมิพลอดุลยเดช ดังกล่าว จัดพิมพ์ขึ้นตามพระราชบัญญัติเงินตรา พ.ศ.2501 ซึ่งสามารถใช้ชำระหนี้ได้ตามกฎหมาย 
ทั้งนี้ การนำธนบัตรที่ระลึกเฉลิมพระเกียรติพระเกียรติพระบาทสมเด็จพระปรมินทรมหาภูมิพลอดุลยเดชไปถ่ายสำเนาด้วยเครื่องถ่ายเอกสารสี หรือการลอกเลียนแบบด้วยวิธีการใดๆ เพื่อประโยชน์ใดๆก็ตาม ทั้งเป็นการกระทำโดยเจตนาหรือไม่เจตนาก็ตาม อาจเข้าข่ายเป็นการกระทำความผิดฐานปลอมแปลงธนบัตรรัฐบาลไทย ซึ่งมีความผิดตามกฎหมายอาญา 
ธปท.จึงขอประกาศให้ระงับการถ่ายสำเนา หรือการลอกเลียน หรือทำเลียนแบบ ธนบัตรที่ระลึกเฉลิมพระเกียรติพระเกียรติพระบาทสมเด็จพระปรมินทรมหาภูมิพลอดุลยเดช และขอให้ประชาชนโปรดอย่าสนับสนุนซื้อสิ่งที่ทำเลียนแบบหรือภาพถ่ายสำเนาธนบัตรเฉลิมพระเกียรติฯดังกล่าว